Rigtig mange nordjyder er vant til at stå tidligt op for at tilbagelægge en længere distance til arbejde. Og bor du på Læsø eller i Jammerbugt Kommune, er du højst sandsynligt blandt dem, der står rigtig tidligt op. Danmarks Statistik har undersøgt de danske pendlere, og tallene viser, at det fra 2008 til 2015 er pendlere fra Læsø og Jammerbugt Kommune, som står for den største stigning i afstanden. I november 2015 havde borgerne på Læsø 20,8 kilometer til jobbet. Det er en stigning på hele 7,7 kilometer i forhold til 2008. I Jammerbugt tilbagelægger bilisterne i gennemsnit 28,9 kilometer til arbejdet – og det er 4,6 kilometer mere end i 2008. Faktisk er pendlingsafstanden steget i næsten alle danske kommuner – kun ø-kommunerne Samsø og Bornholm har oplevet et fald på henholdsvis 600 og 500 meter, viser tallene fra Danmarks Statistik.

Referat:
Også borgere på Læsø kører længere for at komme på job.